b'\n_START_ARTICLE_\nWithin Temptation\n_START_SECTION_\nHistoria\n_START_PARAGRAPH_\nKitaristi Robert Westerholt perusti Within Temptationin vuonna 1996. Muutama kuukausi perustamisen j\xc3\xa4lkeen yhtye allekirjoitti levytyssopimuksen DSFA Recordsin kanssa. Huhtikuussa 1997 ilmestyi yhtyeen ensimm\xc3\xa4inen albumi Enter. Lokakuussa yhtye kiersi kaksi viikkoa Saksassa ja It\xc3\xa4vallassa. The Dance -EP julkaistiin vuosi my\xc3\xb6hemmin._NEWLINE_Vuosi 1999 oli Within Temptationin osalta hiljaista aikaa. Seuraava albumi julkaistiin vuonna 2000 yhtyeen j\xc3\xa4senten saatua opintonsa p\xc3\xa4\xc3\xa4t\xc3\xb6kseen. Joulukuussa julkaistu albumi oli nimelt\xc3\xa4\xc3\xa4n Mother Earth, ja siit\xc3\xa4 tuli suuri menestys. Yhtye soitti suurilla festivaaleilla ja loppuunmyydyille konserttisaleille. Albumilta julkaistiin my\xc3\xb6hemmin singlet \xe2\x80\x9dOur Farewell\xe2\x80\x9d ja \xe2\x80\x9dIce Queen\xe2\x80\x9d._NEWLINE_Yhtyeen lopullinen l\xc3\xa4pimurto tapahtui vuonna 2002, kun \xe2\x80\x9dIce Queen\xe2\x80\x9d -single saavutti ensimm\xc3\xa4isen sijan Alankomaiden ja Belgian singlelistoilla. \xe2\x80\x9dMother Earth\xe2\x80\x9d myi Euroopassa yli 350\xc2\xa0000 kappaletta, muun muassa triplaplatinaa Alankomaissa ja kultaa Belgiassa. Yhtye keikkaili ymp\xc3\xa4ri Eurooppaa ja soitti monilla  suurilla festivaaleilla, muun muassa Benelux-maissa (Ozzfest, Lowlands, Dynamo, Rock Werchter, Pukkelpop ja Parkpop), Saksassa (Rock im Park, Bizarre ja Summerbreeze) ja Ranskassa (Pariisissa, Lyonissa, Lilless\xc3\xa4, Bordeaux\xe2\x80\x99ssa ja Toulonissa)._NEWLINE_Within Temptationin kolmas albumi The Silent Force julkaistiin 15. lokakuuta 2004. Se menestyi useissa maissa. Kaikkia albumin kolmea single\xc3\xa4, \xe2\x80\x9dStand My Ground\xe2\x80\x9d, \xe2\x80\x9dMemories\xe2\x80\x9d ja \xe2\x80\x9dAngels\xe2\x80\x9d saivat paljon soittoaikaa radiossa. Itse albumi myi kultaa Alankomaissa kolmessa viikossa._NEWLINE_Within Temptation julkaisi nelj\xc3\xa4nnen albuminsa The Heart of Everything 12. maaliskuuta 2007. Ensimm\xc3\xa4inen single albumilta oli duetto \xe2\x80\x9dWhat Have You Done\xe2\x80\x9d, jolla kuullaan my\xc3\xb6s Life of Agony -yhtyeen laulajaa Keith Caputoa. Toinen single oli \xe2\x80\x9dFrozen\xe2\x80\x9d, jonka tuoton yhtye lahjoitti hyv\xc3\xa4ntekev\xc3\xa4isyyteen lastensuojeluty\xc3\xb6h\xc3\xb6n. Kolmanneksi singlekseen yhtye valitsi kappaleen \xe2\x80\x9dAll I Need\xe2\x80\x9d. Kappaleeseen kuvattiin my\xc3\xb6s video._NEWLINE_Within Temptation julkaisi live-abumin Black Symphony syksyll\xc3\xa4 2008. Albumilla yhtye soittaa Metropolitan Orchestra -orkesterin kanssa. The Black Symphony julkaistiin my\xc3\xb6s DVD:n\xc3\xa4. Within Temptation julkaisi toisen live-albumin An Acoustic Night At The Theatre 30. lokakuuta 2009. Albumi sis\xc3\xa4lt\xc3\xa4\xc3\xa4 akustisia versioita yhtyeen vanhemmista kappaleista sek\xc3\xa4 uuden kappaleen \xe2\x80\x9dUtopia\xe2\x80\x9d, joka julkaistiin my\xc3\xb6s singlen\xc3\xa4._NEWLINE_Yhtye julkaisi joulukuussa 2010 kappaleen \xe2\x80\x9dWhere Is the Edge\xe2\x80\x9d, joka oli ensimm\xc3\xa4inen kappale yhtyeen seuraavalta albumilta. Albumin ensimm\xc3\xa4inen single \xe2\x80\x9dFaster\xe2\x80\x9d julkaistiin 21. tammikuuta 2011. Albumi The Unforgiving julkaistiin maaliskuussa 2011. Albumi on konseptialbumi, jonka kappaleet muodostavat yhten\xc3\xa4isen tarinan. Tarina pohjautuu Steve O\xe2\x80\x99Connolin ja Romano Morenaarin samannimiseen sarjakuvaan.'